b'\n_START_ARTICLE_\nOsnovna \xc5\xa1ola Dolenjske Toplice\n_START_SECTION_\nOsnovna \xc5\xa1ola od leta 1841 do 1881\n_START_PARAGRAPH_\nNa obmo\xc4\x8dju dana\xc5\xa1nje ob\xc4\x8dine Dolenjske Toplice so bile v preteklosti ustanovljene \xc5\xa1tiri ljudske \xc5\xa1ole in sicer \xc5\xa1ole v Soteski, Gorenjih Su\xc5\xa1icah, Poljanah in Toplicah. Nastajale so v obdobju med letoma 1841 in 1879. Ustanovljene so bile kot enorazrednice. \xc4\x8ce je \xc5\xa1tevilo otrok nara\xc5\xa1\xc4\x8dalo, se je tudi \xc5\xa1ola raz\xc5\xa1irila v dvorazrednico, trirazrednico, celo \xc5\xa1estrazrednico. V \xc5\xa1oli v Toplicah in Gorenjih Su\xc5\xa1icah je bila uvedena tudi ponavljalna \xc5\xa1ola, v kateri so se otroci u\xc4\x8dili \xc5\xa1teviljenje in oblikoslovje, pravopis in spis, branje, kmetijstvo, zemljepis, zgodovino in petje. Na manj\xc5\xa1ih \xc5\xa1olah je najve\xc4\x8dkrat pou\xc4\x8deval en sam u\xc4\x8ditelj, ki je imel stanovanje v \xc5\xa1oli. U\xc4\x8denci so v \xc5\xa1olo hodili neredno. Vzrok za izostanek so bile razli\xc4\x8dne bolezni, slabe vremenske razmere; morali pa so pomagati tudi pri delu na polju. U\xc4\x8ditelji so prihajali iz razli\xc4\x8dnih koncev Slovenije, bili so ve\xc4\x8dkrat preme\xc5\xa1\xc4\x8deni, pou\xc4\x8devali so dopoldne in popoldne, v te\xc5\xbekih delovnih pogojih. Konec 19.stol. so v \xc5\xa1oli spodbujali u\xc4\x8denje kmetijstva, zato je bil okoli vsake \xc5\xa1ole velik vrt, za katerega so skrbeli u\xc4\x8denci in u\xc4\x8ditelj, ki je tam pou\xc4\x8deval. Ob koncu \xc5\xa1olskega leta so razdelili u\xc4\x8dencem \xc5\xa1olska naznanila le enkrat. Po letu 1880/81 pa so u\xc4\x8denci dobili naznanila trikrat med letom in ob koncu leta.\n_START_SECTION_\nGradnja nove \xc5\xa1ole leta 1972\n_START_PARAGRAPH_\nStaro \xc5\xa1olo v Dolenjskih Toplicah je sredi \xc5\xa1estdesetih let za\xc4\x8del razjedati zob \xc4\x8dasa. Tedanji ravnatelj gospod Vinko Cirnski si je mo\xc4\x8dno prizadeval preko vseh institucij pridobiti prostor in sredstva za izgradnjo nove \xc5\xa1ole v Dolenjskih Toplicah. Imel je trdno voljo in \xc5\xbeeljo, da u\xc4\x8denci in u\xc4\x8ditelji pridobijo bolj\xc5\xa1e pogoje za delo. Tudi Krajevna skupnost Dolenjske Toplice, Mestna ob\xc4\x8dina Novo mesto in krajani so si vsak po svojih mo\xc4\x8deh prizadevali, da bi njihovi otroci pridobivali znanje v novih, sodobnih prostorih. Leta 1969 je bil tako izglasovan krajevni samoprispevek. Sredstva, zbrana na ta na\xc4\x8din, so bila namenjena izgradnji nove \xc5\xa1ole. Tega leta so se tudi uresni\xc4\x8dile \xc5\xbeelje vseh krajanov. Za\xc4\x8deli so graditi novo \xc5\xa1olo. Spomladi leta 1972 je bila proslava pred za\xc4\x8detkom gradnje \xc5\xa1ole. Ljudje so na prireditveni prostor pripeljali les, ki so ga prispevali za gradnjo. Kolona voznikov se je vila od prireditvenega prostora do Toplic.\n_START_SECTION_\nOtvoritev nove \xc5\xa1ole leta 1973\n_START_PARAGRAPH_\n\xc5\xa0olsko leto 1973/74 se je pri\xc4\x8delo v novi \xc5\xa1oli. Nasproti glavnega vhoda stoji spomenik, na katerem so vklesane besede zahvale delovnim ljudem za njihov prispevek, v spomin borcem NOB in sredi\xc5\xa1\xc4\x8du osvobodilnega gibanja, Bazi 20, po kateri se je \xc5\xa1ola tudi imenovala._NEWLINE_Otvoritev \xc5\xa1ole je bila 29. oktobra leta 1973 ob ob\xc4\x8dinskem prazniku ob\xc4\x8dine Novo mesto. Na plo\xc5\xa1\xc4\x8dadi pred \xc5\xa1olo se je zbralo veliko ljudi iz Dolenjskih Toplic in okoli\xc5\xa1kih vasi ter ostalih gostov iz ob\xc4\x8dine, republike in delegacije mest ostalih republik. \xc5\xa0olo so odprli ob bogatem kulturnem programu. Prisotni so si ogledali \xc5\xa1olo z osmimi u\xc4\x8dilnicami za razredni pouk, osmimi specializiranimi u\xc4\x8dilnicami za predmetni pouk in osmimi kabineti. Poleg navedenih prostorov so bili \xc5\xa1e naslednji: telovadnica, ve\xc4\x8dnamenski prostor jedilnica, kuhinja, knji\xc5\xbenica, zobna ambulanta, prostor za celoletno malo \xc5\xa1olo ter pred\xc5\xa1olsko varstvo. U\xc4\x8denci podru\xc5\xbeni\xc4\x8dnih \xc5\xa1ol so se pre\xc5\xa1olali v mati\xc4\x8dno \xc5\xa1olo. Pedago\xc5\xa1ki in\xc5\xa1titut je \xc5\xa1olo dolo\xc4\x8dil kot nosilca naloge za spremljanje u\xc4\x8dnih na\xc4\x8drtov na osnovi minimalnih u\xc4\x8dnih norm. Nosilec naloge je bil dr. Jo\xc5\xbee \xc5\xa0irec. V \xc5\xa1olskem letu 1975/76 so se za\xc4\x8dele strokovne priprave na celodnevno \xc5\xa1olo. V letu 1978 je na celodnevno \xc5\xa1olo pre\xc5\xa1la razredna stopnja, v letu 1979 pa \xc5\xa1e predmetna stopnja. S tem so bile vsem u\xc4\x8dencem dane mo\xc5\xbenosti sodelovati in delati v prostovoljnih dejavnostih, komisijah in odborih.\n_START_SECTION_\nPrizidek k \xc5\xa1oli leta 1988\n_START_PARAGRAPH_\nV \xc5\xa1olskem letu 1988/89 je bila celodnevna \xc5\xa1ola ukinjena. K \xc5\xa1oli je bil tudi narejen prizidek, v katerem je jedilnica, zobna ambulanta, u\xc4\x8dilnica s kabinetom za glasbeno vzgojo, mala telovadnica in kabinet ter dve u\xc4\x8dilnici za u\xc4\x8dence male \xc5\xa1ole.\n_START_SECTION_\nPreimenovanje \xc5\xa1ole leta 1992\n_START_PARAGRAPH_\nPo osamosvojitvi Slovenije so se za\xc4\x8dele pripravljati korenite spremembe tudi v \xc5\xa1olstvu. Osnovna \xc5\xa1ola Baza 20 se je 1. septembra 1992 preimenovala v Osnovno \xc5\xa1olo Dolenjske Toplice. V \xc5\xa1olskem letu 1996/1997 je \xc5\xa1ola pridobila ra\xc4\x8dunalni\xc5\xa1ko u\xc4\x8dilnico ter preselila gospodinjsko u\xc4\x8dilnico.\n_START_SECTION_\nPraznovanje 25-letnice in uvajanje devetletke\n_START_PARAGRAPH_\n25. septembra 1998 je \xc5\xa1ola praznovala 25-letnico nove \xc5\xa1olske zgradbe v Dolenjskih Toplicah. Na prireditvi so predstavili kroniko \xc5\xa1olstva, po prireditvi pa so si gostje lahko ogledali prilo\xc5\xbenostne razstave. V \xc5\xa1olskem letu 1998/1999 se je \xc5\xa1ola prijavila na razpis za poskusno uvajanje 9-letne \xc5\xa1ole. Septembra 2000 se je za\xc4\x8del pouk devetletke v prvem razredu.'